Specialioji ataskaita Nr. 9/2009 - Europos personalo atrankos tarnybos vykdomos personalo atrankos veiklos efektyvumas ir veiksmingumas





SANTRAUKA I. Europos Bendrijų institucijos įdarbina labai įvairios profesinės patirties ir geografinės kilmės darbuotojus, kurie dažniausiai atrenkami atvirų konkursų, už kurių vykdymą nuo 2003 m. yra atsakinga Europos personalo atrankos tarnyba (EPSO), būdu. II. Audito metu buvo siekiama nustatyti, ar EPSO vykdoma personalo atrankos veikla buvo efektyvi ir veiksminga. Taip pat, kiek tai buvo susiję su audito apimtimi, atsižvelgta į 2008 m. rugsėjo mėn. patvirtintą EPSO vystymo programą (EPSO Development Programme – EDP). III. Audito metu nustatyta, kad EPSO sėkmingai valdė konkursų, kurie buvo būtini dėl Europos Sąjungos plėtros, skaičiaus padidėjimą, tačiau: a) institucijų informacija apie personalo poreikius EPSO tarnybai nebuvo perduodama laiku ar nebuvo grindžiama suderinta metodika; b) atsižvelgiant į pačios EPSO tarnybos standartus ir geriausią tarptautinę praktiką, personalo atrankos procedūra buvo per ilga; c) po konkursų, vidutiniškai, buvo atrinkti tik du trečdaliai numatytų konkurso laureatų (į rezervo sąrašą įrašytų konkursą laimėjusių kandidatų). Taip atsitiko dėl kandidatų pasišalinimo, susijusio su ilga procedūros trukme; pernelyg didelio dėmesio specifiniams kalbos reikalavimams; nepakankamos informacijos apie konkursus; ir pirminės atrankos testų, kurių metu buvo atmesta daugiau kandidatų, nei reikėjo, kad būtų įgyvendinti numatyti tikslai. Be to, atrankos procedūros metu tarp konkurso laureatų nepavyko pasiekti kuo platesnės geografinės pusiausvyros. d) valdymo informacija ne visuomet buvo patikima ar išsami. Informacija apie sąnaudas, susijusias su kandidato įrašymu į rezervo sąrašą, buvo nepakankama; išsamiai kiekybiniu požiūriu nebuvo įvertintos su EDP susijusios galimos papildomos sąnaudos ir būsima nauda; EPSO duomenų bazėse pateikta informacija ne visuomet buvo patikima. IV. Taikant EDP siekiama sutrumpinti konkursų trukmę, kad jie būtų vykdomi ne ilgiau nei devynis mėnesius, ir pagerinti jų rezultatus. Taip pat siekiama pereiti prie strateginio žmogiškųjų išteklių planavimo; geriau parengti pirminės atrankos procedūrą; plačiau taikyti kompiuterinius testus (computer-based testing – CBT) ir turėti profesionalesnes atrankos komisijas. Planuojama, kad naujos procedūros bus pradėtos taikyti nuo pirmojo 2010 m. ketvirčio. V. Atsižvelgdami į planuojamas svarbias atrankos procedūrų rengimo permainas taikant EDP, pagrindinės Audito Rūmų rekomendacijos yra šios: a) EPSO tarnybai turėtų būti laiku pateikiama patikima informacija apie institucijų personalo poreikius, grindžiamus bendra šių poreikių įvertinimo metodika. b) Institucijos EPSO tarnybai turėtų deleguoti pakankamą skaičių visą laiką joje dirbančių pareigūnų ir skatinti savo darbuotojus vykdyti kvalifikuotų vertintojų pareigas. c) EPSO turėtų pasistengti pagerinti su institucijomis suderintą informavimo strategiją; vykdyti geresnę pranešimų apie konkursus kokybės kontrolę; užtikrinti pakankamą tinkamų kandidatų skaičių visuose atrankos procedūros etapuose, pavyzdžiui, pritaikant specifinius kalbos reikalavimus, ir pasistengti pagerinti geografinę pusiausvyrą. d) EPSO turėtų pagerinti savo valdymo informaciją. Visų pirma ji turėtų vykdyti visų su konkursą laimėjusio kandidato įrašymu į rezervo sąrašą susijusių sąnaudų priežiūrą, kiekybiškai nustatyti papildomas sąnaudas ir įvertinti būsimą naudą taikant EDP, kad biudžeto valdymo institucijai būtų palengvintas sprendimų priėmimo darbas. ĮVADAS 1. Europos Bendrijų institucijos 2007 m. birželio mėn. įdarbino daugiau nei 36500 pareigūnų. Pagal Tarnybos nuostatus priimant į darbą siekiama užtikrinti, kad tarnybose dirbtų aukščiausio lygio sugebėjimų, darbingumo ir sąžiningumo pareigūnai, parinkti iš Bendrijų valstybių narių piliečių iš kuo platesnės geografinės teritorijos [1]. 2. Pareigūnai paprastai įdarbinami iš rezervo sąrašų, kurie sudaromi po atvirų konkursų [2]. Nuo 2003 m. šiuos konkursus vykdo Europos personalo atrankos tarnyba (EPSO). Tai yra tarpinstitucinė įstaiga, atsakinga už Europos Bendrijų pareigūnų ir kitų tarnautojų atranką. Nuo jos įsteigimo, dėl ES plėtros, EPSO tarnyba turėjo atsižvelgti į reikšmingą įdarbinimo atvejų padaugėjimą. 3. EPSO tarnyba buvo įsteigta bendru sprendimu [3], kadangi buvo siekiama masto ekonomijos rengiant atrankos procedūras ir, visų pirma, atvirus konkursus pareigūnams. Pagal šį bendrą sprendimą EPSO yra vienintelė tarnyba, turinti teisę sudaryti rezervo sąrašus iš atviruose konkursuose dalyvavusių kandidatų, atsižvelgiant į kiekvienos institucijos nurodytus poreikius. Sprendimus dėl konkursą laimėjusių kandidatų (toliau – laureatų) įdarbinimo atskirai priima kiekviena institucija. EPSO tarnybai buvo patikėtos ir kitos užduotys – visų pirma teikti pagalbą rengiant vidaus konkursus ir atrenkant kitus tarnautojus. EPSO veiklą prižiūri iš visų institucijų atstovų sudaryta valdyba. 4. Personalo atrankos procedūra apima: a) konkurso planavimą, atsižvelgiant į institucijų nurodytus personalo poreikius; b) pranešimo apie konkursą parengimą ir paskelbimą; c) iš institucijų pareigūnų sudarytos atrankos komisijos paskyrimą; d) kandidatų, atitinkančių pranešime apie konkursą nustatytus reikalavimus, sąrašo sudarymą, prireikus, po pirminės atrankos, kurios metu jie atliko priėmimo testus; e) konkurso etapų vykdymą (testus raštu ir žodžiu); f) tinkamų kandidatų sąrašo sudarymą ir pagrįstos ataskaitos parengimą; g) konkurso laureatų rezervo sąrašo paskelbimą; h) naudojimosi rezervo sąrašais administravimą ir tikrinimą. 5. 2008 m. EPSO vadovybė atliko esamos geriausios praktikos tyrimais pagrįstą savo organizacijos ir veiklos peržiūrą. Ši peržiūra, kurios metu buvo nustatyta trūkumų (pavyzdžiui, pernelyg ilga konkursų trukmė), paskatino vadovybę parengti EPSO vystymo programą (EDP). 6. 2008 m. rugsėjo 10 d. EPSO valdyba patvirtino EDP, kuria siekiama sutrumpinti konkursų trukmę, kad jie vyktų ne ilgiau kaip devynis mėnesius, ir pagerinti jų rezultatus. Taip pat siekiama pereiti prie strateginio žmogiškųjų išteklių planavimo, siekiant sutrumpinti laiką nuo poreikių nustatymo iki atrankos procedūros pradžios; geriau parengti pirminės atrankos procedūrą; plačiau taikyti kompiuterinius testus (computer-based testing – CBT) pirminės atrankos etape; ir turėti profesionalesnes atrankos komisijas. 7. Svarbiausia programoje numatyta naujovė yra ta, kad bendrieji konkursai bus rengiami pagal metinį ciklą [4]. Testai raštu ir žodžiu vyks "vertinimo centruose", sukurtuose kandidatų įvertinimui taikant atrankos metodus, pagal kuriuos atsižvelgiama į reikalaujamus esminius gebėjimus. Numatyta, kad šis metodas bus pradėtas taikyti pirmajame 2010 m. ketvirtyje. AUDITO APIMTIS IR METODAS 8. Atliekant auditą buvo siekiama nustatyti, ar EPSO tarnybos valdoma konkursų sistema buvo efektyvi ir veiksminga. Visų pirma audito metu buvo nagrinėjama, ar EPSO: - sugebėjo valdyti konkursų procesą dėl plėtros žymiai padidėjus jų skaičiui; - laiku iš institucijų gavo suderintą informaciją apie personalo poreikius; - laiku rengė konkurso laureatų rezervo sąrašus; - užtikrino konkursą laimėjusių kandidatų reikalaujamą skaičių ir geografinę pusiausvyrą; - kad pasiektų savo tikslus, turėjo patikimą ir išsamią valdymo informaciją. 9. Auditas buvo susijęs su pareigūnų konkursais, atsižvelgiant į jų gausą ir ilgalaikį poveikį. Jis buvo grindžiamas: - nuodugniu įvairaus pobūdžio (konkrečios srities ir bendrojo pobūdžio specialistų, vadovų ir žemiausiojo lygio pareigūnų, administratorių ir asistentų) 16 konkursų imties nagrinėjimu; - EPSO duomenų bazės, apimančios visus nuo 2003 m. iki 2006 m. prasidėjusius ir 2008 m. pradžioje pasibaigusius 176 konkursus, analize. 10. Auditas apėmė visus su EPSO veikla susijusius personalo atrankos etapus: nuo institucijų informacijos apie personalo poreikius pateikimo EPSO tarnybai iki konkurso laureatų rezervo sąrašų paskelbimo, tačiau į audito apimtį nebuvo įtrauktas atskirų atrinktų kandidatų profilių ir kompetencijos įvertinimas. Taip pat audito metu nebuvo nagrinėjamos išsamaus institucijų poreikių nustatymo procedūros ir institucijų vykdomas konkurso laureatų iš rezervo sąrašų įdarbinimas, nes ši veikla nėra EPSO atsakomybės sritis. 11. 2007 m. vasarą pradėtas auditas apėmė konkursus, kurie buvo pradėti vykdyti nuo 2003 m. (EPSO veiklos pradžios) sausio mėn. ir buvo baigti iki 2007 m. gruodžio mėnesį. Jo metu buvo nagrinėjamas EPSO personalo atrankos veiklos planavimas ir valdymas bei įvertinimas. 12. Kiek tai susiję su audito apimtimi, taip pat buvo atsižvelgta į 2008 m. rugsėjo mėn. priimtą EDP, visų pirma siekiant išnagrinėti, ar buvo atkreiptas dėmesys į visus svarbius personalo atrankos veiklos aspektus. PASTABOS KONKURSŲ SKAIČIAUS PADIDĖJIMAS BUVO VALDOMAS VEIKSMINGAI 13. EPSO tarnyba nuo jos įsteigimo 2003 m. dėl įvykusios plėtros susidūrė su labai išaugusiu institucijų prašymų rengti konkursus skaičiumi. Todėl atsirado reikšminga rizika, kad EPSO negalės pradėti vykdyti ir valdyti visų būtinų konkursų. 14. Audito metu nustatyta, kad EPSO efektyviai valdė konkursų skaičiaus padidėjimą. Nebuvo nustatyta atvejų, kai buvo vėluojama pradėti konkursus, nes EPSO išnaudojo visas savo galimybes. TRŪKO LAIKU PATEIKIAMOS IR SUDERINTOS INFORMACIJOS APIE INSTITUCIJŲ PERSONALO POREIKIUS 15. Institucijos laiku ir pagal suderintą metodiką turi nustatyti ir EPSO tarnybai pateikti informaciją apie personalo poreikius, kad būtų galima efektyviai planuoti konkursus. 16. 2002 m. institucijų generaliniai sekretoriai susitarė, kad kiekviena institucija turi informuoti EPSO tarnybą apie savo įdarbinimo poreikius ateinantiems trejiems metams, kad EPSO galėtų parengti preliminarią tęstinę trejų metų programą, kuri būtų atnaujinama bent kartą per šešis mėnesius, siekiant kuo geriau patenkinti institucijų poreikius. 17. Preliminari trejų metų programa nebuvo įgyvendinta; audito atlikimo metu EPSO preliminari tęstinė programa apėmė tik 18 mėnesių, nes institucijos EPSO tarnybai nepranešė apie savo ilgalaikius poreikius. 18. EPSO ir institucijos taip pat nebuvo nustačiusios bendrų priemonių ar metodų, kuriuos taikydamos jos galėtų įvertinti savo poreikius. Pavyzdžiui, nebuvo aišku, kaip galėtų būti įvykdytas Tarnybos nuostatuose nurodytas reikalavimas, kad atrankos komisijos sudarytame tinkamų kandidatų sąraše, jeigu įmanoma, turi būti bent dvigubai daugiau kandidatų pavardžių nei pareigybių [5]. 19. Kadangi institucijos nesilaikė principo EPSO tarnybai laiku teikti nuoseklią informaciją apie savo personalo poreikius ir nebuvo parengta bendra metodika, skirta šių poreikių įvertinimui, atrankos procedūra ne visuomet buvo efektyvi ir atsirado vėlavimų. Tai atsispindėjo veiklos procese, kai reikalaujamo konkursą laimėjusių kandidatų skaičiaus atveju paskutinę minutę turėjo būti keičiami prioritetai ir poreikiai. Todėl reikėjo atlikti daug pataisymų jau pradėtų vykdyti konkursų pranešimuose (žr. 43 dalį). 20. Pagal savo vystymo programą EPSO pasiūlė ir pradėjo įgyvendinti standartizuotą preliminarios trejų metų programos projektą. 21. Šio preliminaraus plano veiksmingumas priklausys nuo to, ar institucijos jai laiku pateiks pakankamai patikimą informaciją, pagrįstą bendru personalo poreikių įvertinimo metodu. Reikėtų atkreipti dėmesį į tai, kad jei informacija apie poreikius pateikiama per vėlai arba žmogiškųjų išteklių reikalavimų prognozėse yra reikšmingų trūkumų, gali nesutapti laisvų darbo vietų ir konkurso laureatų skaičius. PER ILGAI UŽTRUKO PERSONALO ATRANKOS PROCESAS 22. Pagal tarptautinę geriausią praktiką, kurią EPSO tarnyba pripažino savo EDP, atrankos procedūros trukmė viešajame ir privačiame sektoriuose yra penki–devyni mėnesiai nuo personalo poreikių nurodymo iki įdarbinimo. 23. Tačiau pagal dabartinę EPSO pirminio EDP planavimo sistemą, standartinis laikotarpis nuo institucijų informacijos apie personalo poreikius pateikimo iki oficialaus darbo pasiūlymo pateikimo konkurso laureatams yra 18 mėnesių [6]: tris ar keturis mėnesius užtrunka pranešimo apie konkursą paskelbimas, 11 ar 12 mėnesių vykdomas konkurso etapas, o du mėnesiai skirti galutiniams pokalbiams ir darbo pasiūlymui. VĖLAVIMAI KONKURSŲ ETAPE 24. Atlikus išsamų 16 konkursų imties patikrinimą, buvo nustatyta, kad pranešimo apie konkursą paskelbimas vidutiniškai užtruko keturis mėnesius (žr. I priedą), t. y. šis laikotarpis atitiko pačios EPSO standartus. 25. Tačiau vidutinė konkurso trukmė, nuo paskutinės kandidatų registracijos dienos iki rezervo sąrašo paskelbimo, buvo 16 mėnesių, o atskirų konkursų trukmė svyravo nuo devynių mėnesių iki dvejų metų (žr. I priedą). 26. Pagrindinė vėlavimų priežastis buvo ta, kad nebuvo tinkamai įvertintas laikas, kurio reikia patikrinti testus raštu ir atlikti kandidatų testus žodžiu. Pagal Audito Rūmų išnagrinėtą konkursų imtį buvo nustatyta, kad vien tik šie du etapai gali užtrukti iki 13 mėnesių. O taip buvo iš esmės dėl to, kad ES pareigūnai, paskirti testų tikrintojais ar atrankos komisijų nariais, savo pareigų negalėjo vykdyti visą laiką nepertraukiamai. 27. Dėl pernelyg ilgų atrankos procedūrų institucijos, prireikus, negali įdarbinti kandidatų, todėl konkurso procedūros pradžioje ar jos eigoje gali būti prarasti geri kandidatai. Taip pat pagal 2008 m. kovo ir balandžio mėn. [7] EPSO tarnybos atliktas kandidatų apklausas respondentai buvo mažiausiai patenkinti bendra konkursų trukme, o tai turėjo neigiamos įtakos kandidatų apie Europos institucijas, kaip galimą darbdavį, suvokimui. 28. Atsižvelgdama į EDP numatytą naują metinį konkursų ciklą, EPSO planuoja, kad konkurso trukmė (nuo pranešimo apie konkursą paskelbimo iki konkurso laureatų rezervo sąrašo paskelbimo) bus ne ilgesnė nei devyni mėnesiai. Siekiant šio tikslo visų pirma būtini šie elementai: a) atskirų etapų skaičiaus procedūroje sumažinimas, testų raštu ir po jų atliekamų testų žodžiu sujungimas į vieną etapą; b) daugiau patikimumo efektyvios pirminės atrankos metu taikant patobulintus kompiuterinius testus; c) vertinimo centrų su profesionalesnėmis atrankos komisijomis sukūrimas. 29. Metinio konkursų ciklo sėkmingas įgyvendinimas iš esmės priklausys nuo to, kiek institucijos norės EPSO tarnybai deleguoti pakankamą kompetentingų visą laiką joje dirbsiančių pareigūnų skaičių [8], ir skatins savo darbuotojus tapti pasiūlytos kompetentingų vertintojų grupės dalimi. NEBUVO PASIEKTI NUMATYTI KONKURSŲ REZULTATAI IR KIEK ĮMANOMA PLATESNĖ GEOGRAFINĖ PUSIAUSVYRA NE VISUOMET BUVO GAUTI NUMATYTI SKAIČIAI 30. Kad būtų pasiekti tinkami pastovūs institucijų personalo lygiai be neigiamos įtakos atrinktų kandidatų reikalaujamiems kokybės standartams, turi būti gautas pranešimuose apie konkursus numatytas konkurso laureatų skaičius. 31. Audito metu buvo atlikta išsami visų 2003–2006 m. pradėtų vykdyti ir 2008 m. pradžioje užbaigtų 176 konkursų duomenų analizė. Buvo numatyta, kad į šių konkursų rezervo sąrašus iš viso bus įtraukta 15500 pavardžių. 32. Pagal šį planą konkursą laimėjo tik apie du trečdalius kandidatų [9]. Iš maždaug 208000 prašymus į šiuos konkursus pateikusių kandidatų [10], tik 95000 (46 %) laikė testus. Iš jų konkursą laimėjo truputį daugiau nei 10000 kandidatų [11], t. y. beveik 5500 mažiau, nei buvo numatyta (žr. II priedą). 33. 46 % sėkmingų rezultatų sudarė sėkmingi tradicinių pirminės atrankos testų (44 %) ir 2006 m. pradėtų taikyti kompiuterinių testų (54 %) rezultatai. Taigi, pradėjus taikyti kompiuterinius testus (CBT) rezultatai pagerėjo 10 procentinių punktų. 34. Iš pirminius testus išlaikiusių kandidatų 28 % galėjo laikyti testus raštu, o 50 % po testų raštu atrinktų kandidatų galėjo laikyti testus žodžiu, po kurių 74 % buvo įrašyti į rezervo sąrašą. Tokiu būdu iš 95000 testuose dalyvavusių kandidatų konkursą laimėjo 10,7 %. DĖL SPECIFINIŲ KALBOS REIKALAVIMŲ IŠ KONKURSŲ GALI BŪTI PAŠALINTI GERI KANDIDATAI 35. Siekiant užtikrinti didžiausios kompetencijos kandidatų atranką, turėtų būti nustatyta tinkama profesinių ir kalbos žinių pusiausvyra. 36. Tarnybos nuostatų 28 straipsnyje numatyta, kad pareigūną galima paskirti tik su sąlyga, jei jis pateikia įrodymus, patvirtinančius, jog puikiai moka vieną iš Bendrijų kalbų ir patenkinamai – dar vieną iš Bendrijų kalbų, kad galėtų tinkamai vykdyti savo pareigas. 37. Iki EPSO sukūrimo kandidatai konkursų testus galėjo laikyti savo gimtąja kalba; antros kalbos žinios buvo tikrinamos atskirai, atliekant specialų kalbos testą. EPSO savo veiklą pradėjo tuo metu, kai oficialių kalbų skaičius išaugo nuo 11 iki 23. Ji nusprendė, kad dėl praktinių priežasčių (padidėjusios klaidingo ar netikslaus testų vertimo rizikos, ilgesnių procedūrų, didesnių sąnaudų ir pan.) buvo nebeįmanoma kiekvieną bendrąjį konkursą rengti 23 kalbomis. 38. Nuo 2006 m. visų konkursų kandidatų reikalaujama didžiąją testų dalį laikyti antrąja (paprastai ne gimtąja) kalba, kurią jis gali pasirinkti iš anglų, prancūzų ar vokiečių kalbų. Tokiu būdu labai geras kai kurių kalbų mokėjimas vykdant atrankos procedūrą šiuo metu yra daug svarbesnis nei praeityje. Šiai kalbų vartojimo tvarkai išimtys daromos vertėjų žodžiu ar raštu konkursuose, kuriuose galioja specialūs reikalavimai, bei specifiniuose konkursuose. III priede nurodytas konkursų dalyvių pasiskirstymas pagal testams pasirinktą antrąją kalbą; galima matyti, kad anglų kalba yra dažniausiai pasirenkama antroji kalba (64 % kandidatų), rečiau prancūzų (20 %) ir vokiečių (10 %) kalbos [12]. 39. Pagal dabartinius EPSO reikalavimus gali susidaryti situacijos, kai kandidatai, turintys visas reikalaujamas specialias žinias ir įgūdžius, yra atmetami konkurso pradžioje, jei jie neatitinka reikalaujamo kalbų profilio. Pavyzdžiui, tai gali būti kandidatai, kurių pirmoji kalba yra anglų, prancūzų arba vokiečių, o antroji – kokia nors kita ES kalba. 40. Iš esmės buvo nuspręsta, kad nuo 2011 m. bent jau dalis pirminės atrankos testų bus vykdoma visomis 23 kalbomis. NEPAKANKAMA INFORMACIJA APIE KONKURSUS 41. Pranešimai apie konkursus turėtų būti parengti ir paskelbti laikantis aiškumo ir tikslumo, kad būtų galima pritraukti kuo daugiau tinkamų kandidatų ir kad potencialūs kandidatai galėtų aiškiai suprasti, ar jie atitinka dalyvavimo konkurse sąlygas. 42. Pranešimus apie konkursus parengia EPSO [13] tarnyba, pasikonsultavusi su bendru jungtiniu komitetu (COPARCO). Pranešimas yra paskelbiamas Europos Sąjungos oficialiajame leidinyje (Oficialiajame leidinyje). Be pranešimų apie konkursus paskelbimo Oficialiajame leidinyje, EPSO taiko dvi kitas potencialių kandidatų informavimo priemones: savo nuolat atnaujinamą interneto svetainę ir, tam tikrais atvejais, skelbimus laikraščiuose. Interneto svetainė yra pagrindinis potencialių kandidatų informavimo šaltinis. 43. 11 iš 16 išsamiai patikrintų konkursų buvo taikomas klaidų ištaisymas; keturi iš 11 buvo pakeisti du kartus. Šių klaidų ištaisymų reikėjo, kad būtų patikslintos priėmimo sąlygos, pakeistas numatytas konkursą laimėjusių kandidatų skaičius ar ištaisytos klaidos. 44. Dėl skelbimų, EPSO interneto svetainė pradžioje buvo tik trimis kalbomis (anglų, prancūzų ir vokiečių). 2008 m. jos pirmas puslapis buvo paskelbtas 23 kalbomis. EPSO taip pat numato į 23 kalbas išversti visas nesikeičiančias svetainės dalis. 45. Paprastai pranešimai apie atvirus konkursus Oficialiajame leidinyje buvo skelbiami tik anglų, prancūzų ir vokiečių kalbomis. 2007 m. gegužės 9 d. Ispanija pateikė ieškinį Komisijai, reikalaudama visus pranešimus apie konkursus dėl įdarbinimo Europos institucijų pareigūnais Oficialiajame leidinyje skelbti visomis kalbomis. Ši byla nagrinėjama [14]. 46. Kadangi trūksta aiškios informacijos apie konkursų reikalavimus, ES turi nelabai gerą darbdavio įvaizdį. Dėl to geri kandidatai gali nebenorėti dalyvauti konkursuose. Be to, nepatenkinti kandidatai prieš EPSO pateikė ieškinius [15]. 47. Kad būtų pritraukta daugiau kompetentingų kandidatų, EDP numato įdiegti efektyvesnę komunikacijos strategiją, patobulinant interneto svetainę ir skiriant daugiau dėmesio potencialiems kandidatams. PO PIRMINĖS ATRANKOS TESTŲ ATMESTA DAUGIAU KANDIDATŲ NEI REIKĖJO, KAD BŪTŲ ĮGYVENDINTI NUMATYTI TIKSLAI 48. Pirminė atranka yra procedūra, po kurios leidžiama atlikti kitus testus; tik geriausiai šiuos testus atlikusiems kandidatams leidžiama atlikti konkurso testus raštu. Jei kandidatai išlaiko pirminės atrankos testus, jie vėliau yra vertinami tik pagal egzaminų raštu ir žodžiu rezultatus. Pirminės atrankos testai turėtų būti parengti taip, kad būtų užtikrinta, jog kitame konkurso etape gali dalyvauti pakankamas kompetentingų kandidatų skaičius. Pagal EPSO EDP nustatyta, kad į įvertinimo centrą pakviestų kandidatų ir konkurso laureatų rezervo sąraše skaičiaus santykis turėtų būti 3 : 1. 49. Po EPSO duomenų bazėje pateiktų 176 konkursų pirminės atrankos testų [16] iš 95000 kandidatų buvo atmesta 70 000. Tokiu būdu asmenų, kurie galėjo atlikti vėlesnius testus, skaičius buvo per mažas, kad būtų pasiektas numatytas 15500 konkurso laureatų rezultatas. 50. Ši situacija pablogėjo dar labiau, kadangi apie 4000 sėkmingai pirminės atrankos testus išlaikiusių kandidatų nebedalyvavo tolesniuose atrankos procedūros etapuose. Daugeliu atvejų nedalyvavimo priežastis buvo ta, kad jie neatitiko visų pranešime apie konkursą nustatytų tinkamumo reikalavimų; šių reikalavimų atitikimas buvo patikrintas tik po pirminės atrankos testų. 51. Siekiant pataisyti situaciją, kai nebuvo pakankamai kandidatų, kurie galėtų laikyti testą raštu, nuo 2008 m. sausio mėn. EPSO vėl pradėjo taikyti procedūrą (vadinamą naują kandidatų "žvejybą" – repêchage [17]), kad būtų užpildytos spragos, atsiradusios dėl kandidatų, sėkmingai išlaikiusių pirminės atrankos testus, tačiau nebedalyvavusių tolesniuose atrankos procedūros etapuose. 52. Dėl konkurso laureatų trūkumo institucijos įdarbindamos nuolatinius darbuotojus neįgyvendino savo žmogiškųjų išteklių tikslų. Jos labiau pasitikėjo laikinais darbuotojais ir sutartininkais. Dėl to padidėja įtvirtintų žinių praradimo rizika. 53. Pagal EDP pirminės atrankos procedūra yra veiksmingas etapas, kurio metu, prireikus, galima iki valdomo lygio sumažinti kandidatų skaičių. Programoje svarstoma galimybė kitame konkurso etape nebeleisti dalyvauti tik blogiausius rezultatus turintiems kandidatams, kurie visuose pirminės atrankos testuose gavo praeinamą balą, bei visiems vieno iš šių testų neišlaikiusiems kandidatams, o ne tolesniems etapams atrinkti tik pačius geriausius kandidatus. Tačiau sprendimas vis dar nėra priimtas. ATRANKOS PROCEDŪROS METU NEPAVYKO PASIEKTI KUO PLATESNĖS GEOGRAFINĖS PUSIAUSVYROS 54. Tarnybos nuostatuose reikalaujama, kad institucijos personalą atrinktų iš ES valstybių narių piliečių laikantis kuo platesnės geografinės įvairovės principo. Tai įmanoma tik tuomet, kai konkursą laimėjusių kandidatų įvairovė rezervo sąraše atspindi šį principą. 55. Atsižvelgiant į 2004 ir 2007 m. vykusią Europos Sąjungos plėtrą pirmenybė buvo skirta kandidatams iš naujų valstybių narių ir nemažai EPSO rengiamų konkursų buvo skirti tik šių šalių kandidatams. Pagal Audito Rūmų atliktą EPSO duomenų bazės analizę (žr. 31 dalį), iš 10151 konkurso laureato, apie du trečdaliai (6 416) buvo iš ES-12 (t. y. naujų) valstybių narių (žr. IVb priedą). 56. Ši analizė taip pat rodo, kad kai kurių valstybių narių kandidatai, sudarantys santykinai didelę gyventojų dalį ES, buvo nepakankamai atstovaujami tarp konkurso laureatų. Pagal IVa ir IVb prieduose pateikiamą informaciją tai buvo taikoma ne tik tokioms ES-15 grupės valstybėms narėms, kaip antai Jungtinei Karalystei, Vokietijai ir Ispanijai, bet ir ES-12 grupės valstybėms narėms – Lenkijai ir Rumunijai. Kita vertus, išskyrus Austriją ir Bulgariją, mažesnių valstybių narių kandidatų skaičius buvo per didelis, lyginant su šių šalių gyventojų dalimi ES. Tai, visų pirma, pastebima Belgijos kandidatų atveju. 57. Kadangi gali būti keletas geografinę pusiausvyrą veikiančių veiksnių, išsamioje analizėje turėtų būti reikalaujama nurodyti nustatyto pusiausvyros nebuvimo priežastis. EDP taip pat išsamiai nenagrinėjamas geografinės pusiausvyros nebuvimas. VALDYMO INFORMACIJOS TRŪKUMAI PATEIKIAMA NEPAKANKAMA INFORMACIJA APIE SĄNAUDAS 58. EPSO turėtų įvertinti konkurso laureato įrašymo į rezervo sąrašą sąnaudas, siekdama įsitikinti, kad personalo atrankos procese buvo skirtos tinkamos investicijos, atitinkančios panašių organizacijų investicijų lygį. Šis įvertinimas yra svarbus todėl, kad ES institucijos siūlo visą gyvenimą trunkančios karjeros galimybes. 59. Nėra pakankamos informacijos apie sąnaudas, panašios tarptautinės viešojo sektoriaus organizacijos nepateikia informacijos apie faktines sąnaudas, standartines sąnaudas ar gaires. EPSO nevertina konkurso laureato įrašymo į rezervo sąrašą sąnaudų ar nevykdo jų priežiūros. Ji yra pasirašiusi tarpžinybines sutartis su Europos reguliavimo agentūromis dėl personalo atrankos paslaugų teikimo, kurios jai kainuoja po 6000 eurų už kiekvieną atvirą konkursą laimėjusį kandidatą. 60. Audito Rūmų skaičiavimais, atsižvelgiant į biudžeto vykdymą, EPSO turėtos sąnaudos sudarė apie 7100 eurų vienam konkurso laureatui: tai sudaro 4590 eurų tiesioginių ir 2510 netiesioginių išlaidų. Be to, siekiant nustatyti visas ES biudžeto išlaidas, taip pat reikia atsižvelgti į institucijų turėtas išlaidas (darbuotojų dalyvavimą atrankos komisijose, vertinimą, priežiūrą testų metu ir pan.), o tai dar labiau padidintų pirmiau minėtą sumą. 61. EDP nėra nagrinėjamos su konkurso laureatu susijusios sąnaudos ir nepateikiami su tuo susiję tikslai ar standartai. 62. Be to, EDP numatomos kelios priemonės (pavyzdžiui, vertinimo centrai), kurioms reikėtų papildomų lėšų įgyvendinimo etape. Tačiau programoje nėra jokios tikslios nuorodos apie dėl EDP įgyvendinimo susidariusias galimas papildomas sąnaudas ir būsimą naudą. Kiekybinis sąnaudų nustatymas ir būsimos naudos įvertinimas palengvintų biudžeto valdymo institucijai priimti sprendimą dėl šio plano finansavimo. TRŪKUMAI EPSO TARNYBOS DUOMENŲ BAZĖSE 63. Kad būtų užtikrinta efektyvi procedūra, duomenų bazės turėtų turėti tinkamas integruotas kontrolės priemones ir jose turėtų būti pateikiama tiksli ir nuolat atnaujinama informacija. 64. Kandidatai privalo internete įvesti asmeninę informaciją ir tokiu būdu pateikti savo prašymus. Vėliau procedūros metu duomenų bazėse taip pat kaupiami testų rezultatai, atrankos komisijos perduodama informacija ir konkurso laureatų sąrašai. 65. Audito metu buvo nustatyti EPSO duomenų bazių trūkumai: a) sistema netinkamai atmesdavo vieno ir to paties asmens kelis kartus pateikiamus prašymus, o tai aiškiai draudžiama pagal konkursų taisykles; b) buvo nenuosekliai koduojamas informacijos įvedimas į sistemą; c) kai kuriais duomenų į sistemą įvedimo atvejais buvo klaidingų ar neįmanomų elementų; d) nebuvo pateikiama naujausia informacija apie konkurso laureatų prieinamumą. 66. Keli to paties asmens elektroniniu būdu pateikti prašymai gali būti išaiškinti tik tuomet, jei yra naudojamas vienas tikslus identifikacijos kodas, o taip kol kas nėra. Be to, nėra nuosekliai naudojami tie patys kodai, kad būtų galima įrašyti tą pačią informaciją apie konkretų konkurso etapą (pavyzdžiui, pirminės atrankos testus, testus raštu išlaikiusių kandidatų kodai ir pan.), todėl trūksta analizei skirtų suderintų duomenų. 67. Kadangi sistema patvirtina kelis kartus pateikiamus prašymus, atsiranda rizika, kad su kandidatais bus pasielgta nevienodai. Dėl patikimo, naudingo ir savalaikio informacijos valdymo trūkumo konkursų ir bendru lygmeniu EPSO vadovybei yra sunku nustatyti charakteristikas, atsiradusias tendencijas ar nustatytų normų išimtis. 68. EPSO numato, kad nauja duomenų bazė bus įdiegta 2010 metais. Svarbu, kad šioje naujoje duomenų bazėje būtų tinkamai atsižvelgta į pirmiau minėtus trūkumus. IŠVADOS IR REKOMENDACIJOS 69. Audito metu nustatyta, kad EPSO sėkmingai valdė atvirų konkursų, kurie buvo būtini dėl Europos Sąjungos plėtros, skaičiaus padidėjimą. Tačiau EPSO efektyvumui ir veiksmingumui neigiamos įtakos turėjo šie trūkumai: i) institucijų informacija apie personalo poreikius EPSO tarnybai nebuvo perduodama laiku ar nebuvo grindžiama suderinta metodika; ii) atsižvelgiant į pačios EPSO tarnybos standartus ir geriausią tarptautinę praktiką personalo atrankos procedūra buvo per ilga; vėlavimai testų etape atsirado iš esmės dėl to, kad atrankos komisijų nariai savo pareigų jose negalėjo vykdyti visą laiką; iii) po konkursų, vidutiniškai, buvo atrinkti tik du trečdaliai numatytų kandidatų. Taip atsitiko dėl kandidatų pasišalinimo, susijusio su ilga procedūros trukme; pernelyg didelio dėmesio specifiniams kalbos reikalavimams; nepakankamos informacijos apie konkursus ir pirminės atrankos testų, po kurių buvo atmesta daugiau kandidatų, nei reikėjo, kad būtų įgyvendinti numatyti tikslai. Be to, atrankos procedūros metu tarp atrinktų kandidatų nepavyko pasiekti kuo platesnės geografinės pusiausvyros; iv) valdymo informacija ne visuomet buvo patikima ar išsami. Informacija apie sąnaudas, susijusias su kandidato įrašymu į rezervo sąrašą, buvo nepakankama; nebuvo kiekybiškai įvertintos su EDP susijusios galimos papildomos sąnaudos ir būsima nauda bei EPSO duomenų bazėse pateikta informacija ne visuomet buvo patikima. 70. 2008 m. rugsėjo mėn. patvirtinta EDP siekiama sutrumpinti konkursų trukmę, kad jie vyktų ne ilgiau kaip devynis mėnesius, ir pagerinti jų rezultatus. Taip pat siekiama pereiti prie strateginio žmogiškųjų išteklių planavimo; geriau parengti pirminės atrankos procedūrą; plačiau taikyti kompiuterinius testus ir turėti profesionalesnes atrankos komisijas. Planuojama, kad naujos procedūros bus pradėtos taikyti nuo pirmojo 2010 m. ketvirčio. Atsižvelgdami į EDP įgyvendinimo metu planuojamus svarbius atrankos procedūrų rengimo pokyčius, Audito Rūmai pateikia šias rekomendacijas. REKOMENDACIJA DĖL ŽMOGIŠKŲJŲ IŠTEKLIŲ PLANAVIMO 1 REKOMENDACIJA BŪTINA LAIKU PATEIKTI PATIKIMĄ INFORMACIJĄ APIE POREIKIUS Institucijų atstovai EPSO valdyboje turėtų užtikrinti, kad institucijos EPSO tarnybai tinkamu laiku pateiktų patikimą informaciją apie personalo poreikius, atsižvelgiant į bendrą preliminaria tęstine trejų metų programa pagrįstą šių poreikių vertinimo metodą. REKOMENDACIJA DĖL PERSONALO ATRANKOS PROCEDŪROS TRUKMĖS 2 REKOMENDACIJA BŪTINA UŽTIKRINTI INSTITUCIJŲ TEIKIAMĄ PAGALBĄ PROFESIONALESNĖMS ATRANKOS KOMISIJOMS IR KOMPETENTINGIEMS VERTINTOJAMS Tam, kad sutrumpėtų EPSO vystymo programoje (EDP) numatyta konkursų trukmė, institucijų atstovai EPSO valdyboje turėtų užtikrinti, kad institucijos parems EPSO į ją deleguodamos pakankamą kompetentingų visą laiką joje dirbančių pareigūnų skaičių ir skatins savo darbuotojus tapti pasiūlytos kompetentingų vertintojų grupės dalimi. Jei tokia pagalba neįmanoma, reikėtų priimti kitas priemones, kad būtų užtikrintas numatytas konkursų trukmės sutrumpėjimas. REKOMENDACIJOS DĖL KONKURSŲ REZULTATYVUMO IR GEOGRAFINĖS PUSIAUSVYROS 3 REKOMENDACIJA PRITAIKYTI SPECIALIUS KALBŲ REIKALAVIMUS Tam, kad būtų labiau atsižvelgta į profesines, o ne į kalbų žinias, turėtų būti patvirtintas būdas pirminės atrankos testus vykdyti visomis 23 kalbomis. Reikėtų iš naujo išnagrinėti specifinių kalbos profilių reikalavimą ir labiau atkreipti dėmesį į kandidatų greito kalbų mokymosi gebėjimo, atsižvelgiant į naują kompetencija pagrįstą atrankos procedūrų metodą, testavimą. 4 REKOMENDACIJA PAGERINTI PRANEŠIMŲ APIE KONKURSUS KOKYBĘ EPSO turėtų taikyti griežtus kokybės kontrolės mechanizmus, kad būtų užtikrintas tikslių ir aiškių pranešimų apie konkursus skelbimas. 5 REKOMENDACIJA UŽTIKRINTI TINKAMĄ KANDIDATŲ SKAIČIŲ KIEKVIENAME ATRANKOS PROCEDŪROS ETAPE a) tam, kad į konkursus būtų pritraukiama kuo daugiau kompetentingų kandidatų, EPSO koordinuojamos institucijos turėtų taikyti suderintas bendros informavimo strategijos vystymo ir finansavimo priemones. b) kad būtų pasiektas reikalingas konkurso laureatų skaičius, EPSO kiekviename konkurso etape turėtų pasistengti užtikrinti, kad į kitą konkurso etapą bus pakviestas pakankamas tinkamų kandidatų skaičius. 6 REKOMENDACIJA PAGERINTI GEOGRAFINĘ PUSIAUSVYRĄ EPSO turėtų išsamiai išnagrinėti geografinio disbalanso mastą ir jo priežastis bei pateikti pasiūlymus, kaip pagerinti geografinę pusiausvyrą. REKOMENDACIJOS DĖL VALDYMO INFORMACIJOS 7 REKOMENDACIJA NUSTATYTI KONKURSŲ SĄNAUDAS a) EPSO turėtų įvertinti visas ES biudžeto išlaidas, skirtas konkurso laureato įrašymui į rezervo sąrašą, ir rezultatus palyginti su panašių tarptautinių viešojo sektoriaus organizacijų rezultatais, kad būtų užtikrintas tinkamas personalo atrankos procedūroms skirtas investicijų lygis. b) EPSO taip pat turėtų kiekybiškai nustatyti dėl EDP įgyvendinimo susidariusias galimas papildomas sąnaudas ir įvertinti būsimą naudą, kad biudžeto valdymo institucijai būtų lengviau priimti sprendimą dėl šio plano finansavimo. 8 REKOMENDACIJA SUKURTI NAUJĄ KONKURSŲ VALDYMO DUOMENŲ BAZĘ EPSO turėtų taikyti priemones, kuriomis būtų užtikrinta, jog nauja konkursų valdymui skirta duomenų bazė bus sukurta taip, kad būtų išvengiama neteisėtų pasikartojančių prašymų pateikimo, ji būtų nuosekliai naudojama visiems konkursams ir joje būtų pateikiama patikima, naudinga ir savalaikė valdymo informacija konkursų ir bendru lygmeniu. Šią ataskaitą Audito Rūmai priėmė Liuksemburge 2009 m. birželio 11 d. įvykusiame Audito Rūmų posėdyje. Audito Rūmų vardu +++++ TIFF +++++ Vítor Manuel da Silva Caldeira Pirmininkas [1] Tarnybos nuostatų 27 straipsnis. [2] Pagal Tarnybos nuostatų 29 straipsnį ir III priedą šie konkursai yra atviri visiems priėmimo sąlygas atitinkantiems kandidatams. [3] 2002 m. liepos 25 d. Europos Parlamento, Tarybos, Komisijos, Teisingumo Teismo, Audito Rūmų, Ekonomikos ir socialinių reikalų komiteto, Regionų komiteto ir Europos ombudsmeno sprendi- mas 2002/620/EB, įsteigiantis Europos Bendrijų personalo atrankos tarnybą (OL L 197, 2002 7 26, p. 53). [4] Kasmet bus vykdomi trys bendrųjų konkursų ciklai (administratoriams, asistentams ir lingvistams), planuojama, kad jie visi užtruks ne ilgiau nei devynis mėnesius. Be to, jei (kai) prireiks, bus vykdomi konkursai specialistų pareigoms. [5] Tarnybos nuostatų III priedo 5 straipsnis. [6] Į šį laikotarpį nėra įtraukti dar šeši mėnesiai, kurių reikia institucijų poreikių nustatymui. [7] Apie 23000 kandidatų iš ankstesnių bendrųjų administratorių konkursų (visų profesinių sričių AD 5 lygio iš 25 valstybių narių) buvo paprašyta pateikti nuomonę apie įvairius atrankos procedūros aspektus. Buvo gauta 4000 atsakymų. Išsami šios apklausos rezultatų santrauka yra skelbiama EPSO svetainėje http://europa.eu/epso/documents/Survey_Satisfaction_EN.pdf. [8] EDP numatyta, kad kompetentingi pareigūnai turėtų būti deleguoti ne mažiau nei dviem ir ne daugiau nei keturiems metinių konkursų ciklams. [9] Taip pat buvo nustatyta, kad ES-12 valstybėms narėms po plėtros skirtų konkursų atveju, juos laimėjo vidutiniškai tik apie du trečdalius numatytų kandidatų. [10] Po EPSO sukūrimo konkursų registracijos procedūra tapo žymiai paprastesnė pradėjus taikyti interneto programas. [11] Šie konkursą laimėjusieji kandidatai įtraukiami į rezervo sąrašą, iš kurio užpildomos laisvos darbo vietos. Konkursą laimėjusių skaičius sąraše neatitinka iš tikrųjų institucijų įdarbinto personalo skaičiaus, kuris visuomet yra mažesnis dėl įvairių priežasčių (pavyzdžiui, konkursą laimėjusieji kandidatai nebegali būti įdarbinti, atsisako darbo pasiūlymų arba nebėra laisvų darbo vietų). [12] Reikėtų atkreipti dėmesį į tai, kad daugeliu iš 176 Audito Rūmų nagrinėtų konkursų duomenų atveju kandidatai rinkosi vieną iš šių trijų kalbų. [13] Institucijos atitinkamus įgaliojimus perdavė EPSO tarnybai ( 2002 m. liepos 25 d. Sprendimo 2002/621/ EB dėl Europos Bendrijų personalo atrankos tarnybos organizavimo ir veiklos 2 straipsnis (OL L 197, 2002 7 26, p. 56)). [14] T-156/07. [15] Pavyzdžiui, žr. F-25/05 bylą, kurioje Tarnautojų teismas panaikino 2004 m. rugsėjo mėn. 6 ir 7 d. atrankos komisijos sprendimus neleisti laikyti testų EPSO/C/11/03 konkurso kandidatams. [16] Arba testų raštu, kai nebuvo vykdomi pirminės atrankos testai. [17] "Repêchage" procedūra taikoma tarp pirminės atrankos testų ir testų raštu. Kai pirminės atrankos testus išlaikiusių ir tinkamumo kriterijus atitinkančių kandidatų skaičius yra nepakankamas, šį trūkumą bandoma panaikinti į testus raštu kviečiant prasčiau pirminės atrankos testus išlaikiusius reikalavimus atitinkančius kandidatus. -------------------------------------------------- I PRIEDAS KONKURSŲ TRUKMĖ Šaltinis: Europos Audito Rūmai pagal EPSO, COPARCO ir OL duomenis. | Konkurso kodas | Pareigybė | EPSO valdybos atliekamas pranešimo apie konkursą patvirtinimas | COPARCO [1] vykdomas pranešimo apie konkursą nagrinėjimas | Paskelbimas Oficialiajame leidinyje | Galutinis registracijos terminas | Testai raštu | Testų žodžiu pabaiga | Rezervo sąrašo paskelbimas | Konkurso trukmė | | | | 1) | 2) | 3) | 4) | 5) | 6) | 7) | 8) = 7) - 4) | 1 | EPSO/LA/10/03 | Lingvistinio skyriaus vadovas/ Teisės specialistas LA3 | 2002.12.10 | 2003.2.28 | 2003.4.15 | 2003.5.23 | 2004.3.19 | 2004.7.7 | 2004.7.7 | 13 mėnesių ir 14 dienų | 2 | EPSO/A/2/03 | Čekijos piliečiai. Administratorius asistentas AD8 | 2002.12.10 | 2003.4.29 | 2003.5.22 | 2003.6.24 | 2003.12.12 | 2004.6.28 | 2004.7.22 | 13 mėnesių | 3 | EPSO/A/8/03 | Lenkijos piliečiai. Administratorius asistentas AD8 | 2002.12.10 | 2003.4.29 | 2003.5.22 | 2003.6.24 | 2003.12.12 | 2004.7.28 | 2004.7.30 | 13 mėnesių ir 6 dienos | 4 | EPSO/C/4/03 | Vengrijos piliečiai. Sekretoriai C5/C4 | 2002.12.10 | 2003.4.29 | 2003.5.22 | 2003.6.24 | 2003.11.28 | 2004.7.2 | 2004.12.7 | 17 mėnesių ir 13 dienų | 5 | EPSO/C/9/03 | Slovėnijos piliečiai. Sekretoriai C5/C4 | 2002.12.10 | 2003.4.29 | 2003.5.22 | 2003.6.24 | 2003.11.28 | 2004.6.4 | 2004.6.4 | 11 mėnesių ir 10 dienų | 6 | EPSO/LA/11/03 | Vertėjai asistentai LA8 | 2002.12.10 | 2003.4.29 | 2003.5.22 | 2003.6.24 | 2003.11.27 | 2004.7.14 | 2004.9.1 | 14 mėnesių ir 7 dienos | 7 | EPSO/LA/12/03 | Teisininkai-lingvistai LA7/LA6 | 2002.12.10 | 2003.4.29 | 2003.6.6 | 2003.7.11 | 2004.1.24 | 2004.4.7 | 2004.4.7 | 9 mėnesiai | 8 | EPSO/C/11/03 | Anglų kalbos sekretoriai (C5/C4) | 2003.12.5 | 2003.10.7 | 2003.11.6 | 2003.12.8 | 2004.4.30 | 2005.3.14 | 2005.3.15 | 15 mėnesių ir 7 dienos | 9 | EPSO/A/17/04 | Administratoriai A7/A6 tyrimai | 2003.12.5 | 2003.10.20 | 2004.3.31 | 2004.4.30 | 2005.4.15 | 2006.3.23 | 2006.4.28 | 24 mėnesiai | 10 | EPSO/A/18/04 | Administratoriai A7/A6 maisto sauga | 2003.12.5 | 2004.1.29 | 2004.4.21 | 2004.5.24 | 2005.1.28 | 2005.10.21 | 2005.10.21 | 17 mėnesių | 11 | EPSO/AST/3/04 | Informacinės technologijos B*3 | 2004.11.11 | 2004.11.10 | 2004.12.22 | 2005.2.3 | 2005.7.15 | 2006.5.23 | 2006.5.23 | 15 mėnesių ir 19 dienų | 12 | EPSO/AD/25/05 | Administratoriai AD5. Viešasis administratorius | 2005.4.7 | 2005.6.22 | 2005.7.20 | 2005.9.29 | 2006.3.29 | 2007.3.21 | 2007.4.2 | 19 mėnesių ir 4 dienos | 13 | EPSO/AD/26/05 | Administratoriai AD5. Teisė | 2005.4.7 | 2005.6.22 | 2005.7.20 | 2005.9.29 | 2006.3.31 | 2007.5.7 | 2007.5.7 | 20 mėnesių ir 8 dienos | 14 | EPSO/AD/29/05 | Administratoriai AD5. Ekonomika/Statistika | 2005.4.7 | 2005.6.22 | 2005.7.20 | 2005.9.29 | 2006.3.31 | 2007.2.28 | 2007.3.8 | 17 mėnesių ir 9 dienos | 15 | EPSO/AD/37/05 | Lingvistiniai administratoriai AD5 (DE) | 2005.10.20 | 2005.10.18 | 2005.11.23 | 2005.12.21 | 2006.9.29 | 2007.3.30 | 2007.4.19 | 16 mėnesių | 16 | EPSO/AST/7/05 | Asistentai AST3. Finansų valdytojas | 2005.4.7 | 2005.6.22 | 2005.7.20 | 2005.9.29 | 2006.3.31 | 2007.3.24 | 2007.3.24 | 17 mėnesių ir 24 dienos | | | | Vidutinė trukmė nuo pranešimo apie konkursą patvirtinimo iki paskelbimoOficialiajame leidinyje: 4 mėnesiai | Vidutinė trukmė nuo galutinio registracijos termino iki paskelbimorezervo sąrašuose: 16 mėnesių | [*] Bendras jungtinis komitetas (Commission Paritaire Commune). -------------------------------------------------- II PRIEDAS KONKURSŲ REZULTATYVUMAS Šaltinis : Europos Audito Rūmai pagal EPSO ir OL duomenis. | Konkurso kodas | Pareigybė | Pranešime apie konkursą pateiktas numatomas konkurso laureatų skaičius | Faktinis konkurso laureatų skaičius | Rezultatyvumas | | | | 1) | 2) | 3) = 2)/1) | 1 | EPSO/LA/10/03 | Lingvistinio skyriaus vadovas/ Teisės specialistas LA3 | 108 | 20 | 19 % | 2 | EPSO/A/2/03 | Čekijos piliečiai. Asistentas administratorius AD8 | 245 | 180 | 73 % | 3 | EPSO/A/8/03 | Lenkijos piliečiai. Asistentas administratorius AD8 | 305 | 252 | 83 % | 4 | EPSO/C/4/03 | Vengrijos piliečiai. Sekretoriai C5/C4 | 240 | 242 | 101 % | 5 | EPSO/C/9/03 | Slovėnijos piliečiai. Sekretoriai C5/C4 | 95 | 50 | 53 % | 6 | EPSO/LA/11/03 | Vertėjai asistentai LA8 | 1215 | 549 | 45 % | 7 | EPSO/LA/12/03 | Teisininkai-lingvistai LA7/LA6 | 360 | 216 | 60 % | 8 | EPSO/C/11/03 | Anglų kalbos sekretoriai (C5/C4) | 350 | 351 | 100 % | 9 | EPSO/A/17/04 | Administratoriai A7/A6 tyrimai | 180 | 107 | 59 % | 10 | EPSO/A/18/04 | Administratoriai A7/A6 maisto sauga | 350 | 274 | 78 % | 11 | EPSO/AST/3/04 | Informacinės technologijos B*3 | 230 | 70 | 30 % | 12 | EPSO/AD/25/05 | Administratoriai AD5. Viešasis administratorius | 210 | 213 | 101 % | 13 | EPSO/AD/26/05 | Administratoriai AD5. Teisė | 180 | 174 | 97 % | 14 | EPSO/AD/29/05 | Administratoriai AD5. Ekonomika/Statistika | 135 | 137 | 101 % | 15 | EPSO/AD/37/05 | Lingvistiniai administratoriai AD5 (DE) | 35 | 37 | 106 % | 16 | EPSO/AST/7/05 | Asistentai AST3. Finansų valdytojas | 310 | 217 | 70 % | | 16 konkursų imties rezultatyvumas | 4548 | 3089 | 68 % | | 2003–2006 m. vykdytų 176 konkursų rezultatyvumas | 15500 | 10151 | 65 % | -------------------------------------------------- III PRIEDAS KONKURSŲ DALYVIŲ PASISKIRSTYMAS PAGAL TESTAMS PASIRINKTĄ ANTRĄJĄ KALBĄ Šaltinis : Europos Audito Rūmai pagal EPSO duomenis. Valstybės narės | Testuose dalyvavusių kandidatų skaičius | Anglų kalba (EN) | Prancūzų kalba (FR) | Vokiečių kalba (DE) | Kitos kalbos | Belgija | 9496 | 5947 | 1537 | 127 | 1885 | Bulgarija | 6260 | 3580 | 1553 | 1115 | 12 | Čekijos Respublika | 4728 | 3032 | 777 | 882 | 37 | Danija | 845 | 613 | 127 | 32 | 73 | Vokietija | 4464 | 3210 | 651 | 487 | 116 | Estija | 1431 | 1132 | 107 | 162 | 30 | Airija | 519 | 115 | 328 | 25 | 51 | Graikija | 3166 | 2149 | 491 | 104 | 422 | Ispanija | 3675 | 1908 | 952 | 55 | 760 | Prancūzija | 7595 | 5727 | 669 | 413 | 786 | Italija | 9393 | 5370 | 2478 | 387 | 1158 | Kipras | 756 | 655 | 73 | 12 | 16 | Latvija | 1452 | 1123 | 144 | 169 | 16 | Lietuva | 2454 | 1789 | 338 | 293 | 34 | Liuksemburgas | 160 | 55 | 40 | 51 | 14 | Vengrija | 6367 | 3927 | 1000 | 1378 | 62 | Malta | 735 | 650 | 36 | 4 | 45 | Nyderlandai | 881 | 608 | 99 | 34 | 140 | Austrija | 1032 | 806 | 102 | 96 | 28 | Lenkija | 10919 | 6508 | 2541 | 1768 | 102 | Portugalija | 2229 | 1276 | 640 | 24 | 289 | Rumunija | 7278 | 4557 | 2272 | 432 | 17 | Slovėnija | 1813 | 1404 | 140 | 247 | 22 | Slovakija | 3971 | 2564 | 581 | 801 | 25 | Suomija | 1008 | 779 | 81 | 21 | 127 | Švedija | 1160 | 936 | 133 | 16 | 75 | Jungtinė Karalystė | 1164 | 84 | 820 | 97 | 163 | Iš viso | 94951 | 60504 | 18710 | 9232 | 6505 | Procentinė dalis | 100 % | 64 % | 20 % | 10 % | 6 % | -------------------------------------------------- IVa PRIEDAS KONKURSŲ REZULTATŲ GEOGRAFINĖ PUSIAUSVYRA (ES-15) Šaltinis: Europos Audito Rūmai pagal Eurostato, EPSO ir OL duomenis. ES-15 valstybės narės | Gyventojų skaičius 2006 m. sausio 1 d. (1 000 gyventojų) | ES-15 gyentojų procentinė dalis | Kandidatų skaičius | Kandidatų procentinė dalis | Testuose dalyvavusių kandidatų skaičius | Testuose dalyvavusių kandidatų procentinė dalis | Konkurso laureatų skaičius | Konkurso laureatų procentinė dalis | Belgija | 10511,4 | 2,7 % | 20105 | 18,2 % | 9496 | 20,3 % | 820 | 22,0 % | Danija | 5427,5 | 1,4 % | 2093 | 1,9 % | 845 | 1,8 % | 127 | 3,4 % | Vokietija | 82438,0 | 21,2 % | 9480 | 8,6 % | 4464 | 9,5 % | 467 | 12,5 % | Airija | 4209,0 | 1,1 % | 1456 | 1,3 % | 519 | 1,1 % | 97 | 2,6 % | Graikija | 11125,2 | 2,9 % | 7655 | 6,9 % | 3166 | 6,8 % | 163 | 4,4 % | Ispanija | 43758,3 | 11,2 % | 8966 | 8,1 % | 3675 | 7,9 % | 272 | 7,3 % | Prancūzija | 62886,2 | 16,1 % | 16438 | 14,9 % | 7595 | 16,2 % | 582 | 15,6 % | Italija | 58751,7 | 15,1 % | 25024 | 22,7 % | 9393 | 20,1 % | 424 | 11,4 % | Liuksemburgas | 459,5 | 0,1 % | 354 | 0,3 % | 160 | 0,3 % | 16 | 0,4 % | Nyderlandai | 16334,2 | 4,2 % | 1889 | 1,7 % | 881 | 1,9 % | 91 | 2,4 % | Austrija | 8265,9 | 2,1 % | 2717 | 2,5 % | 1032 | 2,2 % | 72 | 1,9 % | Portugalija | 10569,6 | 2,7 % | 6088 | 5,5 % | 2229 | 4,8 % | 148 | 4,0 % | Suomija | 5255,6 | 1,3 % | 2160 | 2,0 % | 1008 | 2,2 % | 149 | 4,0 % | Švedija | 9047,8 | 2,3 % | 2860 | 2,6 % | 1160 | 2,5 % | 99 | 2,7 % | Jungtinė Karalystė | 60393,1 | 15,5 % | 3006 | 2,7 % | 1164 | 2,5 % | 208 | 5,6 % | Iš viso | 389433,0 | 100,0 % | 110291 | 100,0 % | 46787 | 100,0 % | 3735 | 100,0 % | -------------------------------------------------- IVb PRIEDAS KONKURSŲ REZULTATŲ GEOGRAFINĖ PUSIAUSVYRA (ES-12) Šaltinis: Europos Audito Rūmai pagal Eurostato, EPSO ir OL duomenis. ES-12 valstybės narės | Gyventojai 2006 m. sausio 1 d. (1 000 gyventojų) | ES-12 gyventojų procentinė dalis | Kandidatų skaičius | Kandidatų procentinė dalis | Testuose dalyvavusių kandidatų skaičius | Testuose dalyvavusių kandidatų procentinė dalis | Konkurso laureatų skaičius | Konkurso laureatų procentinė dalis | Bulgarija | 7718,8 | 7,5 % | 10276 | 10,5 % | 6260 | 13,0 % | 387 | 6,0 % | Čekijos Respublika | 10251,1 | 9,9 % | 9338 | 9,5 % | 4728 | 9,8 % | 814 | 12,7 % | Estija | 1344,7 | 1,3 % | 2882 | 2,9 % | 1431 | 3,0 % | 379 | 5,9 % | Kipras | 766,4 | 0,7 % | 2133 | 2,2 % | 756 | 1,6 % | 130 | 2,0 % | Latvija | 2294,6 | 2,2 % | 2751 | 2,8 % | 1452 | 3,0 % | 281 | 4,4 % | Lietuva | 3403,3 | 3,3 % | 5290 | 5,4 % | 2454 | 5,1 % | 397 | 6,2 % | Vengrija | 10076,6 | 9,7 % | 13196 | 13,4 % | 6367 | 13,2 % | 971 | 15,1 % | Malta | 404,3 | 0,4 % | 1687 | 1,7 % | 735 | 1,5 % | 209 | 3,3 % | Lenkija | 38157,1 | 36,9 % | 22957 | 23,4 % | 10919 | 22,7 % | 1465 | 22,8 % | Rumunija | 21610,2 | 20,9 % | 15627 | 15,9 % | 7278 | 15,1 % | 531 | 8,3 % | Slovėnija | 2003,4 | 1,9 % | 3868 | 3,9 % | 1813 | 3,8 % | 339 | 5,3 % | Slovakija | 5389,2 | 5,2 % | 8151 | 8,3 % | 3971 | 8,2 % | 513 | 8,0 % | Iš viso | 103419,7 | 100,0 % | 98156 | 100,0 % | 48164 | 100,0 % | 6416 | 100,0 % | --------------------------------------------------